b'\n_START_ARTICLE_\nCalais\n_START_SECTION_\nGeografija\n_START_PARAGRAPH_\nMesto le\xc5\xbei ob Dovrskih vratih najo\xc5\xbeji to\xc4\x8dki Rokavskega preliva. V bli\xc5\xbenjem kraju Coquelles se nahaja francoski terminal predora pod Rokavskim prelivom._NEWLINE_Stari del mesta (Calais-Nord) se nahaja na umetnem otoku, obkro\xc5\xbeenem s kanali in pristani\xc5\xa1\xc4\x8di. Novej\xc5\xa1i (Saint Pierre) zavzema ju\xc5\xbeni in jugovzhodni del.\n_START_SECTION_\nZgodovina\n_START_PARAGRAPH_\nCalais, prvotno ribi\xc5\xa1ko naselje, je s prihodom flandrijskih grofov konec 10. stoletja postal pomembno pristani\xc5\xa1\xc4\x8de. Leta 1224 so mu boulognski grofje dodali obzidje. Zaradi pomorskega trgovanja z Dovrom in strate\xc5\xa1kega polo\xc5\xbeaja je postal klju\xc4\x8dna to\xc4\x8dka v Stoletni vojni, ko so ga po 11-mese\xc4\x8dnem obleganju v letu 1347 zasedli Angle\xc5\xbei in vanj naselili svoje ljudi. Postal je sestavni del Anglije vklju\xc4\x8dno z lastnim izbiranjem predstavnika za Spodnji dom Angle\xc5\xa1kega parlamenta (1372). V tem \xc4\x8dasu je dobil naziv "najsvetlej\xc5\xa1ega dragulja Angle\xc5\xa1ke krone" zahvaljujo\xc4\x8d uva\xc5\xbeanju kositra, svinca, tekstila in volne. Konec angle\xc5\xa1ke vladavine nad Calaisom je pri\xc5\xa1el 7. januarja 1558, ko so ga zavzeli Francozi. Ozemlje okoli mesta (Calaisis) se je v spomin na vrnitev k Franciji preimenovalo v Pays Reconquis ("znova osvojeno ozemlje"). Leta 1596 je bil Calais zavojevan s strani \xc5\xa0pancev iz sosednjega ozemlja \xc5\xa0panskih Nizozemsk, vendar \xc5\xbee leta 1598 s sporazumom v Vervinsu vrnjen Franciji. Med Napoleonskimi vojnami je bil na frontni \xc4\x8drti v konfliktu z Zdru\xc5\xbeenim kraljestvom; leta 1805 je gostil francoske vojake in floto, pripravljene na nikoli za\xc4\x8deto invazijo na Britansko oto\xc4\x8dje. Britanci so se vrnili v Calais med prvo svetovno vojno zaradi bli\xc5\xbeine fronte v Flandriji, ko je bilo mesto klju\xc4\x8dno za oskrbo z oro\xc5\xbejem in okrepitvami na Zahodni fronti. Med drugo svetovno vojno je bil prakti\xc4\x8dno poru\xc5\xa1en do tal. V maju 1940 je postal prizori\xc5\xa1\xc4\x8de zadnjih obrambnih akcij, ki so pripomogle k umiku pora\xc5\xbeene angle\xc5\xa1ke vojske iz bli\xc5\xbenjega Dunkerquea preko Calaisa v Anglijo.'